સાદો સવાલ તમને પૂછું. આગલી કથામાં બહુ નહીં જાઉં. મહાભારતનું યુદ્ધ કોનાથી જિતાયું ? મોટા ભાગના માણસો એમ માને કે કૃષ્ણથી જિતાયું. બીજો વર્ગ એક એમ માને કે ભીમ અને અર્જુનના બાહુબળથી જિતાયું. હું તો કાંઈ માનતી જ નથી. તમારી પાસે મેં જે વાંચ્યું છે તેની જ વાત કરું છું. જ્યારથી યુદ્ધની વાત ચાલે છે ત્યારથી યુધિષ્ઠિરને તો યુદ્ધ કરવાની એકેય વાર ઈચ્છા નથી. નમાલા લાગે ત્યાં સુધી તેમણે યુદ્ધ કરવાની ના પાડી છે. આપણે જો આમ ઉપરછલ્લું વાંચતાં હોઈએ, સંવાદોમાં ઊંડાં ઊતર્યા વિના, તો આપણનેય યુધિષ્ઠિર ઉપર કંટાળો આવે કે ખરેખર આ નકામો માણસ છે, વેવલો, બહુ ધર્મની વાતો કર્યા કરે એવો. પણ આરણ્યક-પર્વમાં ભીમ બહુ અકળાઈ જાય છે અને યુદ્ધ કરવું જોઈએ અને આમ-તેમ ઘણું બોલે છે. એ સમયે જેમ યુધિષ્ઠિર દ્રૌપદીને સમજાવેલી તેમ ભીમને પણ એ કહે છે : ‘તું એમ માને છે કે આટલા બધા રાજાઓ તારી સાથે યુદ્ધમાં છે, એટલે તું યુદ્ધ જીતી જઈશ ?’ આવો સવાલ યુધિષ્ઠિર ભીમને પૂછે છે. પછી કહે છે કે : ‘ભીષ્મપિતામહ અને દ્રોણ એ બન્ને એવા સમર્થ યોદ્ધાઓ છે કે આ બધી સેનાઓ તો શું, પણ દેવોની સેના આવે તો પણ એ બન્નેને કોઈ હરાવી શકે તેમ નથી.’ આ યુધિષ્ઠિરને ખબર છે. ભીષ્મને અને દ્રોણને મહાત કરી શકાય તેમ નથી એ યુધિષ્ઠિર બરાબર સમજે છે. એ જ યુધિષ્ઠિર એક વખત અર્જુનને પણ કહે છે : ‘પૂરી તૈયારી વિના યુદ્ધ થઈ શકે નહીં.’ અને આપણે જાણીએ છીએ કે પછી એ માટે અર્જુન હિમાલયમાં ગયો, શંકરને પ્રસન્ન કર્યા અને યુદ્ધ અંગે ઘણી સામગ્રી લઈ આવ્યો. આ બધી તૈયારી થયા પછી યુદ્ધ શરૂ થવાનું છે.